CELEX: E2012P0014
Language: da
Date: 2012-12-04 00:00:00
Title: Sag anlagt den 4. december 2012 af EFTA-Tilsynsmyndigheden mod Fyrstendømmet Liechtenstein (Sag E-14/12)

7.3.2013   
            
            
               DA
            
            
               Den Europæiske Unions Tidende
            
            
               C 66/28
            
         Sag anlagt den 4. december 2012 af EFTA-Tilsynsmyndigheden mod Fyrstendømmet Liechtenstein
   (Sag E-14/12)
   2013/C 66/08
   EFTA-Tilsynsmyndigheden, Rue Belliard 35, 1040 Bruxelles, Belgium ved Xavier Lewis, Clémence Perrin og Catherine Howdle som befuldmægtigede, har den 4. december 2012 anlagt sag mod Fyrstendømmet Liechtenstein ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1)
            
            
               Det fastslås, at Liechtenstein ved at opretholde en lovgivning, som pålægger personer, der er bosiddende i Liechtenstein, og som er ansvarlige for et vikarbureau, pligt til at stille en garanti på 50 000 CHF, mens personer, som udøver en tilsvarende funktion, og som er bosiddende uden for Liechtenstein, og bureauer, som ønsker at levere vikartjenester på tværs af grænserne, pålægges en garanti på 100 000 CHF, har tilsidesat sine forpligtelser i henhold til artikel 31 og artikel 36 i aftalen om Det Europæiske Økonomiske Samarbejdsområde.
            
         
               2)
            
            
               Liechtenstein tilpligtes at betale sagens omkostninger.
            
         
      Retlige og faktiske omstændigheder samt anbringender:
   
               —
            
            
               EFTA-Tilsynsmyndigheden gør gældende, at Liechtenstein ikke har efterkommet en begrundet udtalelse, som EFTA-Tilsynsmyndigheden afgav den 25. januar 2012 om Liechtensteins tilsidesættelse af sine forpligtelser i henhold til artikel 31 og 35 i EØS-aftalen vedrørende vikararbejde og vikartjenester.
            
         
               —
            
            
               De foranstaltninger, det drejer sig om, er artikel 25 og 26 i Verordnung vom 11. Juli 2000 zum Gesetz über die Arbeitsvermittlung und den Personalverleih (forordning af 11. juli 2000 om arbejdsformidling og vikartjenester).
               EFTA-Tilsynsmyndigheden gør gældende, at Liechtensteins nationale lovgivning gennem disse foranstaltninger pålægger personer, der er bosiddende i Liechtenstein, og som er ansvarlige for et vikarbureau, pligt til at stille en garanti på 50 000 CHF. Samme lovgivning pålægger personer, der udøver en tilsvarende funktion, og som er bosiddende uden for Liechtenstein, pligt til at stille en garanti på 100 000 CHF, når de leverer vikartjenester. Der kræves også en garanti på 100 000 CHF fra vikarbureauer, der er etableret uden for Liechtenstein, og som ønsker at levere sådanne tjenester på tværs af grænserne.
            
         
               —
            
            
               EFTA-Tilsynsmyndigheden gør gældende, at Liechtenstein ved at opretholde sin nugældende lovgivning har tilsidesat sine forpligtelser i henhold til artikel 31 og 36 i EØF-aftalen.